Starfsmenn lögregluembætta víðs vegar um landið eru sammála um að skemmtanahald hafi gengið nokkuð vel í nótt. Alltaf sé eitthvað um fíkniefnamál og líkamsárásir en í öllum tilfellum hafi slík tilfelli verið minniháttar.
Lögreglan á höfuðborgarsvæðinu hafði í nógu að snúast í nótt. Í tilkynningu embættisins til fjölmiðla segir þó að lögregla hafi lítið þurft að skipta sér af skemmtanahaldi í Reykjavík. Tónlistarhátíðin Innipúkinn var haldin í miðbænum um helgina. Alls komu 94 mál inn á borð lögreglu frá klukkan fimm í gær og til klukkan sjö í morgun. Í tilkynningunni segir hins vegar að sex sinnum hafi ökumenn verið stöðvaðir vegna gruns um akstur undir áhrifum. Hinir brotlegu voru allt frá því að vera á tvítugsaldri til áttræðisaldurs.
Hjá lögreglunni á Norðurlandi eystra var nóg að gera í nótt, en eins og segir í tilkynningu embættisins á Facebook gekk nóttin ágætlega. Á Akureyri fór fram útihátíðin Ein með öllu í fyrsta sinn frá því að faraldri kórónuveiru slotaði. Sagsmál í miðbæ Akureyrar um klukkan fimm í nótt báru einna hæst, þar þurfti lögregla að beita piparúða til þess að skakka leikinn. Enginn var handtekinn og lögregla hafði viðveru þar til ástandið lagaðist. Nokkuð var um ölvun og akstur undir áhrifum áfengis og fíkniefna. [SLEPPA: Einn ökumaður var handtekinn í umdæminu grunaður um akstur undir áhrifum og farþegi í bílnum var handtekinn grunaður um vörslu fíkniefna og vopna. Þá þurfti lögregla að aðstoða öfurölvi fólk við að komast til síns heima og einn ofurölvi einstaklingur var í nótt fluttur með sjúkrabíl á Sjúkrahúsið á Akureyri til aðhlynningar.]
Á Norðurlandi vestra var svo ekkert að gera í nótt. Hátíðin Norðanpaunk var haldin á Laugarbakka og lögreglumaður hjá embætti lögreglu á Blönduósi sagði að engar tilkynningar hafi borist lögreglu vegna hátíðarinnar. Hann var þó á leið á Laugarbakka þegar hann ræddi við fréttastofu til þess að kanna ástand vegfarenda á heimleið.
Skemmtanahald gekk vel á útihátíðum víðs vegar á landinu í nótt að því er varðstjórar lögreglu segja. Mál sem tengdust fíkniefnum eða líkamsárásum voru í öllum tilfellum minniháttar.